钦定古今图书集成/明伦汇编/氏族典/第386卷 > 李宪
## 钦定古今图书集成/明伦汇编/氏族典/第386卷 > 李宪

按《唐书让皇帝宪传》：“宪始王永平。文明元年，武后以
睿宗为皇帝，故宪立为皇太子。睿宗降为皇嗣，更册
为皇孙，与诸王皆出阁，开府置官属。长寿二年，降王
寿春。唐隆元年，进封宋。睿宗将建东宫，以宪嫡长，而
楚王有大功，故久不定。宪辞让，遂立楚王为皇太子，
以宪为雍州牧扬州大都督，进尚书右仆射，更为太”
子宾客。元宗既讨定萧岑之难，进宪位太尉，固辞。更
授开府仪同三司，解太尉、扬州大都督，徙王宁，又兼
太常卿。开元十四年，表解卿。久之，复为太尉，历泽、岐、
泾三州刺史。二十九年薨。帝以宪实推天下，有高世
之行，非大号不称，乃追谥“让皇帝。”宪本名成器，避昭
成太后谥，改今名。宪子十九人，其闻者琎嗣、庄、琳、瑀。